钦定古今图书集成/明伦汇编/氏族典/第153卷 > 袁崇焕
## 钦定古今图书集成/明伦汇编/氏族典/第153卷 > 袁崇焕

按《明外史袁崇焕传》：“崇焕，字元素，东莞人。万历四十
七年进士，授邵武知县。为人慷慨负胆略，好谈兵，以
边才自许。天启二年正月朝觐，在都御史侯恂请破
格用之，遂擢兵部职方主事。无何，广宁师溃，廷议扼
山海关，崇焕即单骑出阅关内外。部中失袁主事，讶
之，家人亦莫知所往。已还朝，具言关上形势，廷臣益”
称其才，遂超擢佥事，监关外军。未几，诸部受款，经略
王在晋令崇焕移驻中前所，监参将周守廉游击左
辅军，经理前屯卫事。寻令赴前屯安置辽人之失业
者。在晋深倚重之，题为宁前兵备佥事。及大学士孙
承宗镇关门，益倚崇焕。崇焕内抚军民，外饬边备，劳
绩大著。遭父忧，夺情视事。四年，以五防叙劳，进兵备
副使，再进右参政。五年夏，承宗与崇焕计，遣将分据
锦州、松山、杏山右屯及大、小凌河，缮城郭居之。自是，
宁远且为内地，开疆复二百里。十月，承宗罢，高第来
代，令尽撤锦、右诸城守具。崇焕力争不可。第意坚，崇
燃遂乞终养，不许。十二月进按察使，视事如故。六年
正月，大军渡辽河，二十三日抵宁远。崇焕誓死守，刺
血为书，激以忠义，将士咸请效死。明日，大军进攻戴
楯穴城，崇焕发西洋巨炮，伤城外军。明日再攻，复被
却，围遂解。初，中朝闻警，廷臣议战守，无善策。及崇焕
以书闻，举朝大喜，立擢崇焕右佥都御史。复设辽东
巡抚，以崇焕为之。叙功，加兵部右侍郎，世袭锦衣千
户。其冬，崇焕巡历锦州、大、小凌河，议大兴屯田，渐复
第所弃旧土，因是进所荫，为指挥佥事。崇焕欲议和，
而朝鲜及毛文龙被兵，言官因谓和议所致。七年，宁、
锦大捷，满、桂、赵率教功为多。魏忠贤使其党论崇焕
不救，锦州为暮气，崇焕遂乞休。中外方争颂忠贤，崇
焕不得已，亦请建祠，终不为所喜。七月遂允其归。庄
烈帝即位，忠贤伏诛，廷臣争请召崇焕。其年十一月
擢右都御史，视兵部添注左侍郎事。崇祯元年四月
命以兵部尚书兼右副都御史督师蓟、辽，兼督登、莱、
天津军务，镇宁远。二年叙春秋两防功，加太子太保，
荫锦衣千户。崇焕始受事，即欲诛毛文龙。工科给事
中潘士闻劾文龙糜饷杀降。尚宝卿董茂忠请撤文
龙治兵关宁，兵部议不可，而崇焕心弗善也，尝疏请
遣部臣理饷，文龙恶文臣监制，抗疏驳之，崇焕不悦。
至是，遂以阅兵为名，泛海低双岛，文龙来会，崇焕与
相燕饮，每至夜分，文龙不觉也。以六月五日邀文龙
观将士射。先设幄山上，令参将谢尚政等伏甲士幄
外。文龙至，崇焕诘文龙违令数事，取尚方剑斩之。还
镇，以其状上闻，时崇祯二年五月也。文龙既死，甫逾
三月，大兵数十万入龙井关、大安口。崇焕闻，即入卫。
俄闻率教战殁，遵化三屯皆破，大兵越蓟州而西。崇
焕惧，急引兵入护京师。帝召见，深加慰劳。然都人骤
遭兵，怨谤纷起，谓“崇焕纵敌，朝士因前通和议”，诬其
引敌胁和。十二月朔再召对，遂缚下诏狱。方崇焕在
朝，尝与大学士钱龙锡语微，及欲杀毛文龙状。及崇
焕欲成和议，龙锡尝移书止之。龙锡故主《定逆案》，魏
忠贤遗党王永光辈谋兴大狱。报仇，见崇焕下吏，遂
以擅主和议、专戮大帅二事为两人罪，力攻之。三年
八月遂磔崇焕于市，兄弟妻子流三千里，籍其家。崇
焕无子，家亦无馀赀，天下冤之。